
Det selvstendige arbeidet - en spennende utfordring!

Hovedformålet med dette heftet er å gi siviløkonomstudentene i 3. avdeling og studenter på masterstudiet en oversikt over krav til arbeidet med den skriftlige utredningen / det selvstendige arbeidet. 
Vi har her samlet de formelle regler og frister som gjelder for arbeidet, samt noen gode råd for hele prosessen. Heftet er også ment som en hjelp til å komme tidlig i gang - kanskje det viktigste for at dette arbeidet ikke skal bli et ork, men snarere noe av det mest levende, lærerike og artige man driver med i løpet av studietiden. Skal dette målet nås, kreves først og fremst planlegging - noe vi håper dette heftet kan bidra til.

Det blir hvert semester holdt et infomøte om det selvstendige arbeidet. Nærmere opplysninger om dette finner du på oppslag på web. Vi håper denne oversikten kan være til hjelp for deg, og vi ønsker deg lykke til med utredningsarbeidet!

Formålet med det selvstendige arbeidet

Som et ledd i siste studieår skal studentene skrive et selvstendig arbeid innen sitt spesialfagsområde / hovedprofil. Hensikten med dette utredningsarbeidet er å gi studentene øvelse i bruk av de kunnskapene de har tilegnet seg i løpet av studietiden. Gjennom arbeidet med denne oppgaven skal studentene også tilegne seg kunnskaper og ferdigheter i generell utredningsmetodikk - det å formulere et problem, søke etter og gjennomgå litteratur i tilknytning til problemet, legge opp og utforme eventuelle empiriske undersøkelser, velge analysemetode, samt presentere, konkludere og foreslå problemløsninger. I tillegg skal alt dette skje innenfor gitte tids- og ressursrammer! Dette er en arbeidssituasjon og en type arbeidsoppgave som de fleste av oss møter i de aller fleste stillinger. Denne måten å arbeide på vil også gi god trening til eventuelle videre studier på f. eks. doktorgradsnivå. Hovedmotivasjonen overfor den skriftlige utredningen burde altså være at dette arbeidet i høyeste grad både er studie- og jobbrelevant.

Stegene i utredningsarbeidet
1)  Valg av interesseområde

2)  Temasøking

3)  Temavalg

4)  Skrive selv/samarbeide

5)  Temaformulering og formålsklarlegging

6)  Fremdriftsplan og tildeling av veileder/valg av veileder

7)  Arbeid med utredningen

8)  Ferdig produkt

Tema for utredningen / det selvstendige arbeidet
Den enkelte student må i samråd med veileder bestemme omfang og tema for oppgaven. Det selvstendige arbeidet skal knyttes opp mot spesialfagsområdet / hovedprofil som er valgt. 

Dersom du er i tvil om hva du konkret vil skrive om, kan det finnes flere formidlingskanaler:

· Instituttene får ofte utredningsoppdrag fra bedrifter og organisasjoner, og kan fra tid til annen også ha egne oppdrag å formidle. Slike tilbud blir gjerne annonsert på forelesningene i de ulike kursene.

· Stiftelsene - det vil si Stiftelsen for samfunns- og næringslivsforsikring (SNF, Merino 3. etg.) og Administrativt forskningsfond (AFF, Merino 4. etg.) kan også ha utredningsoppdrag som deler av sine prosjekter. SNF-sentrene jobber innen følgende fagområder: Energi- og miljøøkonomi, finansiell og industriell økonomi, internasjonal økonomi og skipsfart, strategi og ledelse og økonomisk politikk. AFF arbeider hovedsakelig innenfor fagområdene Leder- og organisasjonsutvikling. Du bør kontakte stiftelsene direkte for nærmere informasjon.

· Sommerjobber og egenkontakt med bedrifter og organisasjoner er selvsagt også en mulighet.


· Kurs på masternivå kan ofte gi tips på aktuelle tema
Planlegging er som nevnt en svært betydningsfull - og ofte tidkrevende del av arbeidet med utredningen. Derfor er det viktig å komme tidlig i gang med denne prosessen. 

Skrive alene eller samarbeide med andre?

Utredningsarbeidet skal være et selvstendig arbeid. Kravet om selvstendighet er imidlertid ikke til hinder for at oppgaveskrivingen kan være foretatt av to til tre studenter sammen. Det er mange studenters erfaring at arbeidet med denne oppgaven blir mer lærerikt og givende hvis man er flere som skriver sammen. Man har da muligheten til å gi hverandre positiv og negativ feedback underveis, og få effekten av at «flere hoder tenker bedre en ett» og det er flere til å drive arbeidet fremover. Ikke minst vil en slik arbeidsform lære deg mye verdifullt om samarbeid og teamwork, og på den måten faktisk være forberedende til de flestes arbeidssituasjon senere. Følgende tekniske regler gjelder for slike kollektive utredninger. En kollektiv utredning innleveres til sensur:

· under ett for alle gruppens medlemmer. Vedkommende veileder vil skriftlig erklære at han er forvisset om at de enkelte medlemmer av gruppen har bidratt til arbeidet med utredningen i rimelig grad. Dette punktet gjelder både for det selvstendige arbeidet på masterstudiet og for siviløkonomutredningen.
Gruppestørrelsen når flere masterstudenter ønsker å skrive utredning sammen settes til maksimum tre personer. Det skal gis gode grunner til for at flere enn to personer skal få skrive sammen. Det blir opp til veileder å avgjøre gruppestørrelsen tatt i betraktning oppgavens art/tema. Ved samarbeid om oppgaven skal omfanget tilsvare summen av to, eventuelt tre, studenters innsats. Også her blir det opp til veileder å avgjøre omfanget av hver enkelt students innsats. 

Formulering av og krav til tema/problemstilling

Etter at tema er valgt, og du har bestemt deg for om du vil skrive oppgaven alene eller samarbeide med andre, er det på tide å formulere temaet/problemstillingen mer presist. Et klart formulert tema bør først og fremst gi svar på følgende (hentet fra Troye/Grønhaug: «Utredningsmetodikk»)

· Hva fokuseres det på i oppgaven? Her kan man tenke seg mange konkrete problemområder: Informasjonssystemet i organisasjon Y, Eksportmarkedet for laks, budsjetteringsrutiner for produkt X og innkjøpsbeslutninger for bedrift A.

· Hva er formålet med oppgaven? Du har alltid begrenset med tid og ressurser til rådighet i dette arbeidet. Dette betyr blant annet at du ikke kan favne over alle de problemstillingene et tema reiser - du (eller dere) må med andre ord bestemme deg for hvilket formål det selvstendige arbeidet har. Det kan f.eks. ha et beskrivende, anbefalende, predikerende, forklarende eller teoretisk formål (for nærmere utdyping - se Troye/Grønhaug.)

· Hva er det selvstendige arbeidets faglige perspektiv? Her er det igjen utfra tids- og ressursbeskrankninger viktig å begrense seg. Selv om en del utredningstema vil kreve tverrfaglige inn-fallsvinkler, er det ofte nyttig å gå i dybden innenfor rammen av ett eller få faglige perspektiv enn å spre seg over flere.

· Er det selvstendige arbeidet nyttig? På en eller annen måte bør arbeidet bidra med noe nytt - ha informasjonsverdi. Eksempler på dette kan være at oppgaven gir ny forklaring, gir nytt beslutnings-grunnlag, gir en ny beskrivelse eller at gamle teorier brukes på et nytt område (for en nærmere utdyping - se Troye/Grønhaug).

· Er det selvstendige arbeidet gjennomførbart? Det kan være mange grunner til at et oppgaveprosjekt ikke lar seg gjennomføre. Hovedregelen bør være at studentene i samråd med sin veileder, kritisk - og så tidlig som mulig - vurderer hvor godt problemstillingen egner seg som tema. Ut ifra den tankegangen at ting kan gå galt, bør man i denne innledende utredningsfasen sørge for å ha alternative temaer klart for seg. Spesielt er dette viktig hvis man i utgangspunktet har planer om omfattende empiriske undersøkelser.

Fremdriftsplan 

De fleste utredningsarbeid vil inneholde følgende steg:

· Utgangspunktet for disposisjonsplanen er problemformuleringen

· Litteratursøking og litteraturgjennomgang

· Utforming og opplegg av eventuelle empiriske undersøkelser

· Valg av eventuell analysemetode

· Innsamling av eventuelle data

· Tolking av eventuelle data

· Skriving

Både litteratur, hjelp fra veileder og skolens datautstyr vil kunne hjelpe deg gjennom punktene i disposisjonsplanen. Vi viser for øvrig til en litteraturliste på dette området, som du finner i appendix A i dette heftet. Alle bøkene på denne listen kan enten kjøpes eller bestilles fra Studia/Kompendieutsalget. De er dessuten tilgjengelige i Biblioteket.

Søknad om veileder for siviløkonom- og masterstudenter 
Alle studentene skal fylle ut ”Søknad om veileder for det selvstendige arbeidet”. Søknaden skal fylles ut og leveres Studentekspedisjonen innen 15. oktober for å få veiledning i vårsemesteret og innen 15. mars i høstsemesteret. 

Hensikten med dette systemet er å sette deg i forbindelse med en veileder, sørge for at veiledningen blir noenlunde likt fordelt på de enkelte veiledere, og at du kommer tidlig i gang med utredningsprosessen. Skjema skal fylles ut uansett, og jo mer konkrete opplysninger du har for hva oppgaven skal inneholde, jo lettere er det å tildele aktuell veileder. Studentekspedisjonen videresender søknadene til en gruppe som vil fordele veiledere til søkerne. Den enkelte søker vil få melding om hvem som er tildelt.
Det vil alltid være vanskelig å sette opp eksakte normer for hvor mye veiledning som skal gis. Variasjonene fagene imellom og mellom de ulike typer utredninger som foretas, gjør det vanskelig med noen formalisering. Imidlertid kan det antydes at for den enkelte utredning bør det avholdes 3 veiledningssesjoner. Med sesjon menes her en relativt grundig diskusjon mellom studenter og veileder. Første sesjon bør avholdes etter at veileder er tildelt og skal være en grundig gjennomgang av forslag til tema og disposisjon. Neste sesjon bør avholdes når arbeidet er kommet relativt godt i gang og ha som hensikt å korrigere «kursen» og gi tilbakemelding på arbeidet så langt. Den tredje og siste sesjonen bør avholdes når arbeidet nærmer seg slutten. 

Utenom disse sesjonene bør det selvfølgelig være ytterligere kontakt mellom studenter og veiledere om detaljspørsmål, men ikke av samme omfang som sesjonene.

Koder for oppmelding til det selvstendige arbeidet/utredningen er:

Siviløkonomstudiet: UTR0099

HAS/masterstudiet i økonomisk administrative fag: UTR009

Master i økonomi og administrasjon XXXTHE (f.eks BUSTHE, FIETHE).

Fristen er 1. februar i vårsemesteret og 1. september for høstsemesteret.

Formelle krav til utredningen / det selvstendige arbeidet
Utredningene/det selvstendige arbeidet blir arkivert i høyskolens bibliotek, og blir også registrert i et automatisert biblioteksystem (BIBSYS). Dette stiller særskilte krav til opplysningene på utredningens forside. Oppgavene skal også kunne brukes i undervisningen senere. Av den grunn er også layout og struktur viktig – utredningen din skal med andre ord se presentabel ut. Følgende regler gjelder:

Format og layout

Den skriftlige utredningen skal trykkes i A4 format, og skal være maskinskrevet med linjeavstand 1.5 og fontstørrelse 12. Oppgaven skal være innbundet. Kopieringssentralen, ved NHH er behjelpelig med innbinding av oppgaver, ikke trykking/kopiering. Kontakt Kopieringssentralen i god tid for tidspunkt for innbinding.

Antall eksemplarer

Utredningen skal leveres i tre -3- trykte eksemplarer til Studentekspedisjonen (for det selvstendige arbeidet for masterstudenter kan veileder kreve at det blir levert fire -4- trykte eksemplarer), samt elektronisk innen midnatt samme dag til Biblioteket pr. 
e-post: BORA@nhh.no. 
De trykte eksemplarene fordeles slik av Studentekspedisjonen:


1 til Biblioteket/NHH


1 (event. 2) til veileder


1 til ekstern sensor

Elektronisk publisering

Elektronisk innlevering innebærer at studentene nå har mulighet til å publisere det selvstendige arbeidet elektronisk i tillegg til papirkopier. Skal oppgaven publiseres elektronisk må den bli skrevet etter malen for elektronisk publisering. Malen ligger på biblioteket sine hjemmesider (http://www.nhh.no/bib/norsk/publisering.htm). Standardmalen følger kravene til format og layout til det selvstendige arbeidet.  Bruk av malen vil også gjøre konvertering av dokumentet til PDF format lettere.

For mer informasjon om elektronisk publisering sjekk bibliotekets nettsider: http://www.nhh.no/bib/norsk/publisering.htm
Forsiden

Forsiden skal inneholde følgende:

· Norges Handelshøyskole

· Bergen, semester og årstall for innlevering av oppgaven

· Hvilket fordypnings-/spesialfagsområdet utredningen gjelder for

· Veileders navn

· Tittelen på utredningen og en eventuelt forklarende undertittel. NB ! Det er begrensninger på antall bokstaver og tegn du kan bruke i tittelen fordi tittelen også skal gjengis på vitnemålet (max 110 anslag).

· Forfatterens/forfatternes navn

· Følgende tekst ved siviløkonomutredningen:

«Denne utredningen er gjennomført som ledd i siviløkonomutdanningen ved Norges Handelshøyskole og godkjent som sådan. Godkjenningen innebærer ikke at Høyskolen innestår for de metoder som er anvendt, de resultater som er fremkommet eller de konklusjoner som er trukket i arbeidet.»

· Følgende tekst ved HAS utredningen:

«Denne utredningen er gjennomført som ledd i høyere avdelings studium ved Norges Handelshøyskole og godkjent som sådan. Godkjenningen innebærer ikke at Høyskolen innestår for de metoder som er anvendt, de resultater som er fremkommet eller de konklusjoner som er trukket i arbeidet.»

· Følgende tekst ved masterutredningen:

«Dette selvstendige arbeidet er gjennomført som ledd i masterstudiet i økonomisk-administrative fag ved Norges Handelshøyskole og godkjent som sådan. Godkjenningen innebærer ikke at Høyskolen innestår for de metoder som er anvendt, de resultater som er fremkommet eller de konklusjoner som er trukket i arbeidet.»

· Følgende tekst ved engelskspråklige utredninger:

«This thesis was written as a part of the siviløkonom-degree program/master program. Neither the institution, the advisor, nor the sensors are - through the approval of this thesis - responsible for neither the theories and methods used, nor results and conclusions drawn in this work.» 

Hvis du ønsker en modell, figur, tegning etc som forside kan du velge å la tittelsiden (eksempelvis som nedenfor) komme som side 2:

NORGES HANDELSHØYSKOLE

Bergen, våren 2007

Utredning i fordypnings-/spesialfagsområdet: 


Veileder: Førsteamanuensis Gunnar E. Christensen

EKSPERTSYSTEMER - 

TEORI OG PRAKTISK ANVENDELSE

av

Roar Nilsen og Kåre Syversen

Denne utredningen er gjennomført som et ledd i siviløkonomutdanningen ved Norges Handelshøyskole og godkjent som sådan. Godkjenningen innebærer ikke at høyskolen innestår for de metoder som er anvendt, de resultater som er fremkommet eller de konklusjoner som er trukket i arbeidet.

eventuelt følgende tekst:

Denne utredningen er gjennomført som et ledd i høyere avdelings studium ved Norges Handelshøyskole og godkjent som sådan. Godkjenningen innebærer ikke at høyskolen innestår for de metoder som er anvendt, de resultater som er fremkommet eller de konklusjoner som er trukket i arbeidet.

eventuelt følgende tekst:

Denne utredningen er gjennomført som et ledd i masterstudiet i økonomi og administrasjon ved Norges Handelshøyskole og godkjent som sådan. Godkjenningen innebærer ikke at høyskolen innestår for de metoder som er anvendt, de resultater som er fremkommet eller de konklusjoner som er trukket i arbeidet.

Sammendrag

Etter tittelsiden skal du lage en side med et sammendrag av utredningen på maksimum 100 - 150 ord, som i stikkordsform beskriver utredningens innhold.

Innholdsfortegnelse og forord

Utredningen skal ha en innholdsfortegnelse som angir på hvilken side de forskjellige avsnitt og underavsnitt befinner seg. Innholdsfortegnelsen bør settes opp slik at den gir en klar oversikt over oppgavens disposisjon og innhold. Mange foretrekker å lage en egen oversikt for å henvise til tabeller og figurer i teksten.

I forordet til utredningen kan det skrives en kort selvkritikk av arbeidet som er gjennomført. Man kan kommentere svake og sterke sider ved oppgaven, og også forklare årsaken til eventuelle avvik fra de opprinnelige disposisjon.

Litteraturfortegnelse

Utredningen skal inneholde en litteraturoversikt som plasseres bakerst i besvarelsen. Det finnes flere måter å redigere litteraturlisten på. Kjente eksempler vil man finne i forskjellig pensumlitteratur. Litteraturhenvisningene må inneholde:

· Etternavn og initialer for fornavn til forfatteren/forfatterne

· Full tittel på boken, tidsskriftet eller artikkelen

· Forlag og utgivelsessted

· Tidspunkt for utgivelsen

Henvisningen i teksten kan skje på flere måter. Imidlertid skal henvisningen alltid komme i tilknytning til referansen og ikke samles til slutt i et avsnitt. Se eksempel på henvisning side 3.

Innleveringsfrister for siviløkonomutredningen / det selvstendige arbeidet 
En kan levere utredningen/det selvstendige arbeidet når en måtte ønske det. For alle praktiske formål, og også i rapporteringsøyemed, må høyskolen imidlertid operere med semesterinndelinger. F.o.m. vårsemesteret 2006 vil NHH regne alle som fullfører graden (leverer utredning/selvstendig arbeid eller består siste eksamen) innen 20. juni for uteksaminerte i vårsemesteret, og alle som fullfører graden innen 20. desember for uteksaminerte i høstsemesteret. En kan ikke søke om å få utredninger/ selvstendige arbeid levert etter disse datoene med på forutgående semester. 
Sammen med utredningen skal det leveres et skjema: «Innlevering av skriftlig utredning til sensur». Dersom flere studenter har skrevet utredningen sammen, må det fylles ut et eksemplar pr student.  Et eksemplar av skjemaet finner du bakerst i dette heftet. Dersom adressefelt ikke er utfylt, blir sensur sendt til registrert hjemstedsadresse.

Sensur knyttet til det selvstendige arbeidet på siviløkonom- og masterstudiet
Sensuren foretas av 2 personer - din veileder og en ekstern sensor. 
På vitnemålet angis tittel og karakter for den skriftlige utredningen. Utstedelse av vitnemål gjøres fortløpende etter at graden er fullført.
En kollektiv utredning skal innleveres til sensur under ett for alle gruppens medlemmer. Vedkommende veileder skal skriftlig erklære at hun er forvisset om at de enkelte medlemmene av gruppen har bidratt med utredningen i rimelig grad. 

Alle gruppens medlemmer vil komme til å få samme karakter. Enkeltpersoner i gruppen kan ikke klage på sensuren på individuelt grunnlag. 
Konfidensielle utredninger

Generelt vil vi be studentene om å unngå å skrive konfidensielle utredninger. Da høyskolen har rett til å benytte utredningene i sin undervisning bør færrest mulig av disse rapportene ha et slikt «hemmelighets stempel» på seg.

I helt spesielle tilfeller der man ikke kan endre innholdet i arbeidet slik at fortrolige opplysninger utelates, eller der man ikke kan gi en tilstrekkelig anonym fremstilling, kan veilederen avgjøre om utredningen skal behandles som konfidensiell utredning. 
Ved utlån av konfidensielle utredninger fra biblioteket skal tillatelse til dette foreligge fra veileder og forfatter. Tillatelse skal gis skriftlig. Etter 4 års konfidensialitet skal utredningen normalt være tilgjengelig for utlån på linje med andre utredninger. På alle konfidensielle utredninger skal det påføres dato for opphevelse av konfidensialitet. Hvis du ikke gjør dette selv, vil Biblioteket gjøre det. Ved innlevering skal det legges ved skriftlig beskjed om at oppgaven skal behandles konfidensielt. Konfidensielle utredninger skal også leveres elektronisk.
Nyttige hjelpemidler under det selvstendige arbeidet
Foruten lærerstaben og din spesielle veileder, er Biblioteket og skolens IT- ressurser hovedhjelpemidlene skolen kan tilby deg i arbeidet. Det er vår erfaring at studentene ikke utnytter mulighetene Biblioteket og IT- ressursene gir i et slikt arbeid. 
Bibliotekets tjenester

Norges Handelshøyskoles bibliotek skal samle og formidle informasjon for å høyne kvaliteten på forskning og utdanning innen økonomiske fagområder. Biblioteket har landets største samling av økonomisk-administrativ litteratur. Det vi mangler kan vi skaffe fra andre bibliotek og institusjoner i Norge eller andre land. Stadig flere av bibliotekets informasjonstjenester er tilgjengelige i elektronisk form.

BIBSYS

BIBSYS er et felles, nasjonalt system for universitetene, de fleste høgskolene og mange andre fag- og forskningsbibliotek i Norge. BIBSYS kan brukes fra terminaler i biblioteket, direkte via WWW (www.bibsys.no) eller via bibliotekets hjemmeside (www.nhh.no/bib/).

DATABASER

Biblioteket abonnerer på en rekke databasetjenester hvor du kan søke deg fram til faglitteratur og annen faginformasjon. Databasene har du tilgang på fra biblioteket, og noen kan du klikke deg fram til via bibliotekets hjemmesider (www.nhh.no/bib). Databasene inneholder tidsskriftlitteratur, nyheter, bedriftskataloger, juridisk informasjon og statistikkdatabaser. Biblioteket har også tilgang på eksterne databasetjenester for oppdragssøking.

Biblioteket har en erfaren fagstab som er behjelpelig med å skaffe tilveie det aller meste av den informasjonen du trenger i arbeidet med din skriftlige utredning. Kontakt biblioteket for nærmere informasjon om omvisning og kurs. 

Tilgjengelige IT-ressurser

Som student ved skolen har du tilgang til Microsoft Office, med Word, Excel, Access og Power Point. Office pakken er tilgjengelig både på engelsk og norsk.

Statistikkprogram
Tilgjengelig programvare er: Minitab og SPSS. Minitab er kjent fra metodekurset i statistikk.

I tillegg er et spesialisert økonometriprogram tilgjengelig.

Kontaktperson for statistikkprogrammene: Jostein Lillestøl, rom 817, mail: jostein.lillestol(nhh.no

Matematikkprogram

Tilgjengelig programvare er: Maple. Maple er kjent fra metodekurset i matematikk.

Tips fra brukerstøtte for studenter BS-IT

Brukerstøttenes oppgave er å hjelpe og veilede studentene ved bruk av skolens IT-ressurser. Det finnes Brukerstøtte kontor i Mellometasjen på Merino og i Servicebygget. Studentene som bemanner kontorene er kompetente til å løse problemer innenfor generell bruk av PC og Macintosh. Dersom brukerstøttene ikke kan hjelpe kan du henvise til andre som kan hjelpe.

	Telefonnummer:


	Brukerstøtte - Servicebygget:

557

Brukerstøtte - Merino:

556

	Brukerstøtte kontorene er bemannet:


	Mandag - fredag: 
08.00 - 20.00

Lørdag


10.00 - 14.00


Bruk Explorer / Utforsker
· Jobb alltid mot harddisken (ikke mot diskett).

· Etter lagring på harddisken, bruker man Filemanager til å kopiere filene over på diskett.

· Kopier filene fra diskett til harddisk før man åpner filen.

· Husk å ta sikkerhetskopi

APPENDIX A

1)  Sigurd V. Troye og Kjell Grønhaug: «Utredningsmetodikk», Tano Forlag, 1986.

2)  J. Arbnor/B.Bjerke: «Foretaksøkonomisk metodlara», Studentlitteratur, Lund, 1981.
3)  Ottar Hellevik: «Forskningmetode i Sosiologi og Statsvitenskap», Universitetsforlaget, Oslo, 1971.
4)  H.W.Smith: «Strategies of Social Research», New Jersey, 1981. 2.utgave.
5)  Hoaglin, Light, McPeek, Mosteller an Stoto: «Data for Decision», Abt.Books 1982.
6)  Howard and Sharp: «The Management of a Student Research Project». Gower Publ.co.1983.
7)  Sudman and Bradburn: «Asking Questions. A practical quide to questionnaire design». Sage Publ.1983.

